钦定古今图书集成/明伦汇编/官常典/第790卷 > 管师仁
## 钦定古今图书集成/明伦汇编/官常典/第790卷 > 管师仁

按《宋史》本传：“师仁，字元善，处州龙泉人。中进士第，为
广亲、睦亲宅教授，通判澧州，知建昌军，有善政，擢右
正言、左司谏。论苏轼、苏辙深毁熙宁之政，其门下士
吏部员外郎晁补之辈不宜在朝廷，逐去之。河北滨、
棣诸州，岁被水患，民流未复，租赋故在，师仁请悉蠲
减以绥徕之，一方赖其赐。迁起居郎、中书舍人、给事”
中、工部侍郎。选曹吏多挠法为过，师仁暂摄领，发其
奸，扺数人于罪，士论称之。改吏部，进刑部尚书，以枢
密直学士知邓州，未行，改扬州，又徙定州。时承平百
馀年，边备不整，而辽横使再至，为西人请侵彊，朝廷
诏师仁设备，至则下令增陴浚湟，缮葺甲胄，僚吏惧
不知所裁。师仁预为计度，一日而举众十万，转盼迄
成，外间无知者。日与宾客燕集，以示闲暇，使敌不疑。
帝手书诏奖激，召为吏部尚书，俄同知枢密院。才两
月，病，拜资政殿学士、佑神观使。卒，年六十五，赠正奉
大夫。